Document ID: /roh_data/filtered/fineweb-2-filterrobots_roh.jsonl.gz/47825

Il cumenzament da ses onn presidial è stà pauc temp suenter ch'el n'è betg pli vegnì reelegì sco podestà da Poschiavo – a fin va ses onn sco pli aut grischun cun ina sessiun extra muros en la halla da la citad. L'onn sco pli aut Grischun è vairamain stà in spezial per Alessandro Della Vedova (PCD).
Sia agenda cun termins da represchentaziun saja natiralmain sa svidada cun la crisa da corona, raquinta il Puschlavin. El haja dentant empruvà da tschertgar il discurs cun la populaziun per savair lur problems e quitads en quest temp dal lockdown.
Tuttina: Cun il titel sco president dal Cussegl grond speria el d'avair cuntanschì dapli attenziun per la lingua e la cultura taliana – betg mo en las valladas talianas mabain en l'entir Grischun.
Pli disciplinà e pli effizient
En la halla da la citad hajan deputadas e deputads lavurà pli conscienzius. Quai saja in bun signal e mussia la maturitad dal Cussegl grond.
Quest parlament n'è forsa betg uschè spectacular - decida dentant pragmatic ed en il senn da la populaziun.
Per el persunalmain saja magari stà grev da vesair sche deputadas e deputads hajan giavischà il pled, cunquai che la halla da la citad da Cuira saja uschè gronda.
La sessiun d'avust vegn Alessandro Della Vedova bain anc ad avrir, silsuenter surpiglia dentant Martin Wieland (PLD) quest'incumbensa.